เปิดหวอเงินกู้ด่วน
“ออมสินธอส.ทหารไทย” พร้อมใจจัดสินเชื่อเงินสดส่วนบุคคลดอกต่ำให้ลูกค้าไปใช้ หลังพักหนี้ลดดอกเบี้ยให้ไปก่อนหน้า
22 ต.ค. 2554

“ออมสินธอส.ทหารไทย” พร้อมใจจัดสินเชื่อเงินสดส่วนบุคคลดอกต่ำให้ลูกค้าไปใช้ หลังพักหนี้ลดดอกเบี้ยให้ไปก่อนหน้า
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ออกมาตรการเพื่อบรรเทาและฟื้นฟูชีวิตประชาชนที่ได้รับผลกระทบจากเหตุในน้ำท่วมเป็นการเร่งด่วนด้วยสินเชื่อโครงการธนาคารประชาชนช่วยภัยน้ำท่วม ในวงเงินรายละไม่เกิน 3 หมื่นบาท คิดอัตราดอกเบี้ยลูกค้ารายย่อยชั้นดี ซึ่งปัจจุบันอยู่ที่ 8% ผ่อนชำระไม่เกิน 2 ปี จ่ายเป็นรายเดือน โดยจะอนุมัติไม่เกิน 5 วัน สามารถขอยื่นกู้ได้ตั้งแต่วันนี้เป็นต้นไป
ทั้งนี้ ผู้กู้มีสัญชาติไทยอายุ 20 ปีขึ้นไป มีที่อยู่แน่นอนที่สามารถติดต่อได้ และมีอาชีพหรือมีรายได้ ใช้บุคคลค้ำประกัน 1 คน ที่มีคุณสมบัติเดียวกันกับผู้กู้หรือเป็นลูกค้าของธนาคารออมสินก็สามารถกู้ได้
ธนาคารทหารไทยได้ออกโครงการช่วยเหลือลูกค้าบุคคลทีเอ็มบี ที่มีสินเชื่อบ้านทีเอ็มบี สินเชื่อบุคคล สินเชื่อบุคคลวงเงินพร้อมใช้ และบัตรเครดิตทุกประเภท โดยลูกค้าสามารถเลื่อนการผ่อนชำระค่างวด ทั้งเงินต้นและดอกเบี้ยเป็นเวลา 3 เดือน นับตั้งแต่แจ้งความประสงค์ผ่านคอลเซ็นเตอร์ 1558 ตลอด 24 ชั่วโมง และหากต้องการสินเชื่อบุคคลฉุกเฉินธนาคารก็ให้สิทธิพิเศษยื่นเรื่องขอกู้ได้สูงสุด 1 ล้านบาท
นายวรวิทย์ ชัยลิมปมนตรี กรรมการ ผู้จัดการธนาคารอาคารสงเคราะห์ (ธอส.) เปิดเผยว่า ได้ขยายเวลาพักชำระหนี้และปลอดดอกเบี้ยจาก 4 เดือน เป็นไม่เกิน 6 เดือน หากได้รับผลกระทบรุนแรงพักหนี้ให้อีก 6 เดือน คิดดอกเบี้ย 0%
ลูกค้าเดิมของ ธอส. และลูกค้าใหม่ที่อาคารได้รับความเสียหายสามารถขอกู้เพิ่มหรือกู้ใหม่ เพื่อปลูกสร้างอาคารทดแทนอาคารเดิม (มีหลักประกัน) คิดอัตราดอกเบี้ยเงินกู้คงที่ 2% นาน 5 ปี ในวงเงินไม่เกิน 1 ล้านบาท
กรณีกู้ซ่อมแซมอาคารที่ได้รับความเสียหายให้กู้รายละไม่เกิน 1 แสนบาท อัตราดอกเบี้ยคงที่ 4% นาน 5 ปี โดยต้องมีบุคคลค้ำประกัน